
PARLAMENTUL REPUBLICII MOLDOVA
 
LEGE
pentru modificarea Legii comunicațiilor poștale nr. 36/2016


Parlamentul adoptă prezenta lege organică.

Prezenta Lege:
· transpune parțial (transpune: art. 1; art. 2 (4), (5), (18); art. 3 (1), (2), (3) paragraf 2 și (5); art. 4 (1) și (3); art. 5 (2); art. 9 (2) paragraf 1 linia 3 și paragraf 2 linia 2 – 4; art. 14 (3) – (10); art. 17 paragraf 2; art. 18 (2); art. 20 paragraf 4; art. 22a (3); Partea B și Partea C a Anexei I) Directiva 97/67/CE a Parlamentului European și a Consiliului din 15 decembrie 1997 privind normele comune pentru dezvoltarea pieței interne a serviciilor poștale ale Comunității și îmbunătățirea calității serviciului, CELEX: 31997L0067, publicată în Jurnalul Oficial L 15, p. 14 – 25 din 21 ianuarie 1998, așa cum a fost modificată ultima dată prin Directiva 2008/6/CE a Parlamentului European și a Consiliului din 20 februarie 2008;
· transpune parțial (transpune: art. 1; art. 2 pct. 1; art. 4 (1) – (3), (6) și (7); art. 5; art. 6 (7); art. 8 (2); art. 9 și art. 10) Regulamentul (UE) 2018/644 al Parlamentului European și al Consiliului din 18 aprilie 2018 privind serviciile de livrare transfrontalieră de colete, CELEX: 32018R0644, publicat în Jurnalul Oficial 112 din 2 mai 2018”.


Art. I. – Legea comunicațiilor poștale nr. 36/2016 (Monitorul Oficial al Republicii Moldova, 2016, nr. 114–122, art. 225), cu modificările ulterioare, se modifică după cum urmează: 

1. În textul legii:
 cuvintele „Registrul public al furnizorilor de servicii poștale”, la orice formă gramaticală, se substituie cu cuvintele „Lista publică a furnizorilor de servicii poștale” la forma gramaticală corespunzătoare.

cuvintele „pagina web oficială”, la orice formă gramaticală, se substituie cu cuvintele „site web oficial” la forma gramaticală corespunzătoare.

2. Clauza de armonizare va avea următorul cuprins:
”Prezenta Lege:
- transpune Directiva 97/67/CE a Parlamentului European și a Consiliului din 15 decembrie 1997 privind normele comune pentru dezvoltarea pieței interne a serviciilor poștale ale Comunității și îmbunătățirea calității serviciului, CELEX: 31997L0067, publicată în Jurnalul Oficial L 15, p. 14 – 25 din 21 ianuarie 1998, așa cum a fost modificată ultima dată prin Directiva 2008/6/CE a Parlamentului European și a Consiliului din 20 februarie 2008;
- transpune Regulamentul (UE) 2018/644 al Parlamentului European și al Consiliului din 18 aprilie 2018 privind serviciile de livrare transfrontalieră de colete, CELEX: 32018R0644, publicat în Jurnalul Oficial 112 din 2 mai 2018”.

3.La articolul 1:
alineatul (1) va avea următorul cuprins:
„(1) Prezenta lege stabilește principalele norme şi condiții de activitate în domeniul comunicațiilor poștale, cadrul legal pentru furnizarea serviciilor poştale, finanțarea transparentă şi asigurarea accesului la serviciul poștal universal, dispoziții specifice pentru a asigura servicii mai bune de livrare de colete, relaţiile dintre furnizorii de servicii poştale şi utilizatorii serviciilor poştale, drepturile şi obligațiile autorităților statului, persoanelor fizice şi juridice.”

alineatul (2) se completează cu literele c)-h) cu următorul cuprins:
„c) principiile de tarifare și transparența contabilă pentru furnizarea serviciului poștal universal;
d) stabilirea standardelor de calitate pentru furnizarea serviciului poștal universal și instituirea unui sistem pentru a asigura respectarea standardelor respective;
e) armonizarea standardelor tehnice;
f) supravegherea reglementară privind serviciile de livrare de colete;
g) transparența tarifelor și evaluarea tarifelor pentru anumite servicii de livrare de colete, în scopul identificării tarifelor care sunt nerezonabil de mari;
h) informațiile pentru consumatori puse la dispoziție de către comercianți în legătură cu serviciile de livrare de colete.”;

se completează cu alineatul (3) cu următorul cuprins: 
„(3) Cu excepția cazurilor în care prezenta lege prevede în mod expres altfel, prezenta lege nu aduce atingere legislației naționale și acordurilor semnate între Republica Moldova și Uniunea Europeană, procedurilor de autorizare corespunzătoare aplicabile furnizorilor de servicii de livrare de colete poștale, normelor sociale și de drept al muncii și cerințelor de a transmite informații autorităților naționale de reglementare.”

4. La articolul 2:
după noțiunea „cheltuieli terminale” se introduce noțiunea „colectare” cu următorul cuprins:
„colectare - operația de colectare a trimiterilor poștale de către un furnizor de servicii poștale;”;
după noțiunea „destinatar” se introduce noțiunea „distribuție” cu următorul cuprins:
„distribuție - procesul ce decurge de la sortarea la centrul de distribuție până la distribuția trimiterilor poștale către destinatarii lor;”;

noțiunea „colete poştale” va avea următorul cuprins:
„colet poștal - o trimitere poștală care conține bunuri cu sau fără valoare comercială, diferită de trimiterile de corespondență, cu o greutate care nu depășește 31,5 kg;”.

5. La articolul 3:
alineatul (1), cuvintele „Ministerul Infrastructurii și Dezvoltării Regionale” se substituie cu cuvintele „Ministerul Dezvoltării Economice și Digitalizării”;

se completează cu alineatele (3) și (4) cu următorul cuprins:
„(3) Organul central de specialitate întreprinde măsurile necesare pentru asigurarea armonizării standardelor naționale de calitate în ceea ce privește serviciul poștal universal, precum și a standardelor tehnice, cu standardele corespunzătoare publicate în Jurnalul Oficial al Uniunii Europene.
4) Organul central de specialitate informează Comisia Europeană cu privire la identitatea furnizorului de serviciu poștal universal desemnat prin prezenta lege, referitor la standardele de calitate pentru serviciile din sfera serviciului poștal universal, precum și referitor la legile care stabilesc sau modifică sancțiunile care se aplică în cazul nerespectării dispozițiilor prezentei legi.”.

6. La articolul 4:
alineatul (1), textul „Agenţia Naţională pentru Reglementare în Comunicaţii Electronice şi Tehnologia Informaţiei, creată în temeiul Legii comunicaţiilor electronice nr. 241-XVI din 15 noiembrie 2007” se substituie cu textul „Agenția Națională pentru Reglementare în Comunicaţii, creată în temeiul Legii comunicațiilor electronice nr. 72/2025”;

alineatul (2):
se completează cu litera h1) cu următorul cuprins:
„ h1) stabilirea cazurilor sau condițiilor geografice considerate excepționale, în care obligația furnizorului de serviciu poștal universal, prevăzută la art. 24 alin. (1), de a asigura nu mai puțin de 5 zile lucrătoare pe săptămână, poate fi diminuată corespunzător cazurilor sau condițiilor respective până la cel puțin 2 zile pe săptămână;”;

se completează cu literele i1) - i3) cu următorul cuprins:
i1) verificarea calculului costului net al serviciului poștal universal;
i2) emiterea deciziilor individuale pentru fiecare furnizor cu obligația de a contribui la compensarea costului net al serviciului poștal universal;
i3) monitorizarea respectării obligației de a contribui la compensarea costului net al serviciului poștal universal, în cazul stabilirii necesității aplicării acestuia;”;

litera p) se abrogă;

la alineatul (3), textul „nr.241/2007” se substituie cu textul „nr.72/2025”;

se completează cu alineatele (4)-(6) cu următorul cuprins: 
„(4) Autoritatea de reglementare publică pe site-ul său oficial funcțiile pe care le exercită în conformitate cu alineatul (2), într-un mod ușor accesibil, precum și funcțiile pe care le exercită în domeniul comunicațiilor poștale alte autorități competente. 
(5) Autoritatea de reglementare informează Comisia Europeană și toate autoritățile naționale de reglementare din statele membre ale Uniunii Europene privind funcțiile pe care le exercită în conformitate cu alineatul (2) și derogările pe care le stabilește în temeiul art. 24 alineatul (1), pune la dispoziția Comisiei Europene, la solicitarea acesteia, alte informații relevante din domeniul reglementat de prezenta lege și o informează cu privire la măsurile pe care le-a adoptat în vederea asigurării îndeplinirii obligației de serviciu poștal universal.
(6) Orice informație comercială confidențială furnizată autorităților naționale de reglementare din statele membre ale Uniunii Europene sau Comisiei Europene în conformitate cu prezenta lege face obiectul unor cerințe stricte de confidențialitate în temeiul Legii nr.384/2023 privind protecția secretelor comerciale”.”

7. Articolul 5:
se completează cu alineatul (21) cu următorul cuprins: 
„(21) Furnizorii de servicii de livrare de colete poștale prezintă autorității de reglementare caracteristicile și descrierea detaliată a serviciilor de livrare de colete pe care le oferă, precum și termenii și condițiile generale de livrare de colete, inclusiv o descriere detaliată a procedurilor de depunere a reclamațiilor puse la dispoziția utilizatorilor și orice limitări potențiale ale răspunderii, cu excepția cazului în care autoritatea de reglementare a solicitat și a primit deja informația menționată în prezentul aliniat.

se completează cu alineatul (51) cu următorul cuprins:
„(51) Furnizorii de servicii de livrare de colete poștale prezintă autorității de reglementare până la data de 30 iunie a fiecărui an calendaristic următoarele informații cu privire la livrarea trimiterilor poștale individuale care se încadrează în categoriile indicate în anexă, cu excepția cazului în care le-a solicitat și le-a primit deja:
a) cifra de afaceri anuală generată de serviciile de livrare de colete în anul calendaristic precedent, defalcată pe servicii de livrare de colete naționale și internaționale de intrare și de ieșire;
b) numărul de persoane care au lucrat pentru aceștia în anul calendaristic precedent și care au fost implicate în furnizarea de servicii de livrare de colete, inclusiv defalcări care indică numărul de persoane în funcție de forma de angajare, în special cele care lucrează cu normă întreagă și cu fracțiune de normă, cele care sunt angajați temporari și cele care desfășoară o activitate independentă;
c) numărul coletelor manipulate pe parcursul anului calendaristic precedent, defalcat pe colete naționale și internaționale care au sosit și care au plecat;
d) numele subcontractanților acestora, împreună cu orice informație deținută de furnizorii de servicii de livrare de colete cu privire la caracteristicile serviciilor de livrare de colete furnizate de subcontractanții respectivi;
e) în cazul în care este disponibilă, orice listă de prețuri accesibilă publicului, aplicabilă la data de 1 ianuarie a fiecărui an calendaristic pentru serviciile de livrare de colete.”

alineatul (6) va avea următorul cuprins: 
„(6) Prevederile alin. (5) și (51) nu se aplică furnizorului de servicii de livrare de colete poștale pentru care, pe parcursul anului calendaristic precedent, au lucrat, în medie, mai puțin de 25 de persoane implicate în furnizarea de servicii de livrare de colete poștale. Autoritatea de reglementare poate include în pragul de 25 de persoane persoanele care lucrează pentru subcontractanții furnizorului de servicii de livrare de colete.”;

se completează cu alineatele (7) și (8) cu următorul cuprins: 
(7) Furnizorii de servicii de livrare de colete informează autoritatea de reglementare cu privire la orice schimbare în ceea ce privește informațiile menționate la alineatul (21) în termen de 30 de zile.
(8) Autoritatea de reglementare pune la dispoziție Comisiei Europene până la data de 28 februarie a fiecărui an calendaristic, listele publice ale tarifelor obținute în conformitate cu alineatul (5).”;

8.La articolul 9
 alin.(2) primul enunț se completează cu următorul text: „și se aplică în mod corespunzător prevederile legislației privind protecția consumatorilor.”;

se completează cu alineatul (21) cu următorul cuprins:
„(21) În toate categoriile de trimiteri poștale este interzisă introducerea următoarelor obiecte:
a) stupefiante şi substanţe psihotrope, astfel cum sînt definite de către Organul Internaţional de Control al Stupefiantelor (OICS);
b) obiecte contrafăcute şi piratate;
c) alte obiecte de import sau circulaţie care sînt interzise în ţara de destinaţie;
d) dispozitive explozive şi echipamente militare inerte, inclusiv grenade inerte, obuze inerte şi alte articole analogice.”

9.Articolul 121 se completează cu alineatul (7) cu următorul cuprins: 
„(7) Autoritatea de reglementare pune la dispoziția Comisiei Europene până la data de 30 iunie a anului calendaristic relevant evaluarea sa și versiunea neconfidențială a acesteia.”.

10.Articolul 14 alineatul (1) se completează cu litera a1) cu următorul cuprins:
„a1) furnizarea serviciilor în conformitate cu legislația privind cerințele de accesibilitate pentru produse și servicii”.

11. La articolul 17 alineatul (3) va avea următorul cuprins: 
„(3) Furnizorii de servicii poştale sînt autorizaţi să supună trimiterile poştale internaţionale controlului vamal conform legislaţiei vamale. Controlul vamal al trimiterilor poștale internaționale se efectuează de către funcționarul vamal în locurile aprobate de Serviciul Vamal din locurile de schimb internațional al poștei – spații amenajate în acest scop conform cerințelor aprobate de Guvern. În cazul în care furnizorul de servicii poștale nu asigură spațiu amenajat corespunzător, controlul în cauză se efectuează în locurile de control vamal aprobate de Serviciul Vamal.”

12. La articolul 21:
alineatul (2) se completează după primul enunț cu un enunț cu următorul cuprins:
„În acest scop, furnizorul de serviciu poștal universal adoptă măsuri pentru a asigura că densitatea punctelor de contact și a punctelor de acces ia în considerare nevoile utilizatorilor.”.

13. La articolul 22:
alineatul (2) se completează cu textul:
„Sub rezerva limitei de greutate a ofertei serviciului poștal universal pentru colete poștale, autoritatea de reglementare se asigură că pe teritoriul Republicii Moldova se distribuie coletele poștale internaționale primite din statele membre ale Uniunii Europene și care cântăresc cel mult 20 de kilograme.”.

14. Legea se completează cu articolul 221 cu următorul cuprins:
„Articolul 221. Calcularea costului net al serviciului poștal universal
(1) Autoritatea de reglementare ia în considerare toate mijloacele posibile de stimulare a furnizorului de serviciu poștal universal pentru îndeplinirea obligațiilor de serviciu poștal universal în mod eficient.
(2) Furnizorul de serviciu poștal universal calculează anual costul net al obligației de serviciu universal pentru perioada financiară precedentă, în conformitate cu Metodologia aprobată de Guvern în baza prevederilor prezentului articol.
(3) Costul net al obligației de serviciu universal este orice cost legat de funcționarea serviciului universal și necesar furnizării acestuia. Costul net al obligațiilor de serviciu universal se calculează ca diferență dintre costul net suportat de un furnizor de serviciu poștal universal desemnat supus obligațiilor de serviciu universal și cel suportat de același furnizor de servicii poștale, în cazul în care și-ar desfășura activitatea fără a avea obligații de serviciu universal.
(4) Calculul costului net al obligației de serviciu universal ia în considerare toate elementele corespunzătoare, inclusiv beneficiile intangibile și comerciale care pot fi realizate de furnizorul de serviciu poștal universal desemnat, dreptul de a realiza un profit rezonabil și măsurile de stimulare a rentabilității.
(5) La calcularea costului net al obligației de serviciu poștal universal trebuie acordată atenția cuvenită evaluării corecte a costurilor pe care furnizorul de serviciu poștal universal desemnat le-ar fi evitat dacă nu ar fi existat obligația de serviciu universal. Calculul costului net trebuie să evalueze beneficiile, inclusiv cele intangibile, ale furnizorului de serviciu poștal universal.
(6) Calculul costului net se bazează pe costurile alocabile:
a) elementelor de servicii identificate care nu pot fi furnizate decât în pierdere sau la costuri diferite de cele practicate în condiții comerciale normale. Această categorie include elemente de serviciu, precum serviciile definite în articolul 22;
b) anumitor utilizatori sau grupuri de utilizatori care, luând în considerare costul de furnizare a serviciului specificat, venitul obținut și orice tarife uniforme impuse de autoritatea de reglementare, nu pot fi deserviți decât în pierdere sau la costuri diferite de cele practicate în condiții comerciale normale. Această categorie cuprinde utilizatorii sau grupurile de utilizatori cărora nu le-ar fi oferite servicii de către un furnizor de servicii poștale, dacă acesta nu ar avea obligația de serviciu universal.
(7) Calculul costului net al anumitor aspecte specifice obligațiilor de serviciu universal se efectuează separat, pentru a evita calculul dublu al beneficiilor directe sau indirecte și al costurilor. Costul total net al obligațiilor de serviciu universal pentru furnizorul de serviciu poștal universal desemnat se calculează ca suma costurilor nete asociate fiecărei componente a acestor obligații de serviciu universal, luând în considerare orice beneficiu intangibil. 
(8)Autoritatea de reglementare are responsabilitatea verificării acestui calcul. Furnizorul de serviciu poștal universal cooperează cu autoritatea de reglementare, pentru a facilita verificarea costul net.
(9) Furnizorul de serviciu poștal universal prezintă autorității de reglementare, până la data 31 iulie a anului următor pentru care se calculează costul net, un raport privind calculul costului net al obligațiilor de serviciu universal. Raportul este însoțit de toate calculele detaliate, justificările aferente, documentele contabile relevante, precum și alte documente și informații necesare verificării de către Agenție.
(10)	Calculul costului net al obligației de serviciu universal este supus auditului obligatoriu, de către un auditor independent. Concluziile auditului constituie baza pentru determinarea sumei finale a costului net ce urmează a fi compensată furnizorului de serviciu poștal universal. Raportul auditului va fi prezentat autorității de reglementare în termenul prevăzut la alin. (9).
(11) Autoritatea de reglementare are dreptul de a solicita furnizorului de serviciu poștal universal, clarificări suplimentare, documente justificative adiționale, informații sau orice alte date relevante pentru analiza și validarea calculului costului net. Furnizorul de serviciu poștal universal este obligat să furnizeze informațiile în termenii solicitați de autoritatea de reglementare.
(12) După finalizarea verificării, autoritatea de reglementare emite o decizie a Consiliului de administrație privind validarea calculului costului net al obligației de serviciu universal pentru furnizorul de serviciu poștal universal.

15. Articolul 23 va avea următorul cuprins:
„Articolul 23. Finanțarea serviciului poștal universal
(1) În cazul în care autoritatea de reglementare stabilește că obligațiile de serviciu universal, astfel cum sunt prevăzute în prezenta lege, atrag un cost net, calculat în conformitate cu articolul 221, și reprezintă o sarcină injustă pentru furnizorul desemnat, compensarea costului net al obligației de serviciu universal se efectuează în modul următor:
a) 50% din alocări din bugetul de stat;
b) 50% din contribuțiile financiare ale furnizorilor de servicii poștale.
(2) Obligația de a contribui la compensarea costului net al serviciului poștal universal revine furnizorilor de servicii poștale care înregistrează o cifră de afaceri din prestarea serviciilor poștale egală sau mai mare de 10 mln. lei în anul pentru care se face compensarea costului net.
(3) Contribuția individuală a fiecărui furnizor cu obligația de a contribui la compensarea costului net al serviciului poștal universal se calculează proporțional cu ponderea cifrei sale de afaceri din prestarea serviciilor poștale în totalul cifrelor de afaceri ale furnizorilor cu o cifră de afaceri din prestarea serviciilor poștale egală sau mai mare de 10 mln. lei, înregistrate în anul pentru care se face calcularea compensării costului net. 
(4) În cazul furnizorului de serviciu poștal universal contribuția prevăzută la alin. (3) se calculează din contul veniturilor obținute din furnizarea serviciilor poștale prestate de acesta în afara serviciului universal.
(5) Autoritatea de reglementare emite decizii individuale pentru fiecare furnizor cu obligația de a contribui la compensarea costului net al serviciului poștal universal, prin care stabilește suma contribuției datorate furnizorului de serviciu poștal universal. Deciziile respective sunt comunicate furnizorilor cu obligația de a contribui la compensarea costului net al serviciului poștal universal și furnizorului de serviciu poștal universal.
(6) În baza deciziilor emise conform alin. (5), furnizorul de serviciu poștal universal emite și transmite conturi de plată celorlalți furnizori cu obligația de a contribui la compensarea costului net al serviciului poștal universal. Furnizorii cu obligația de a contribui la compensarea costului net al serviciului poștal universal au obligația de a transfera contribuțiile către furnizorul de serviciu poștal universal în termen de 60 zile de la data recepționării conturilor.
(7) Compensarea valorii costului net al serviciului universal  din bugetul de stat se efectuează în conformitate cu legislația din domeniul concurenței și ajutorului de stat. 
(8) Finanțarea serviciilor poștale prestate gratuit pentru nevăzători și prizonieri de război se efectuează din bugetul de stat. Alocația bugetară se acordă de către Ministerul Dezvoltării Economice și Digitalizării după ce furnizorul de serviciu poștal universal prezintă raportul pentru anul precedent privind serviciile poștale prestate gratuit pentru nevăzători și prizonieri de război și solicită compensarea tarifelor nepercepute de la utilizatori.”.

16. Articolul 24 se completează cu alineatele (4) și (5) cu următorul cuprins: 
„(4) Dispozițiile alineatului (2) nu aduc atingere prevederilor legislației care stabilesc măsuri în ceea ce privește, între altele, moralitatea publică, siguranța publică, inclusiv cercetările penale și ordinea publică.
(5) Autoritatea de reglementare informează Comisia Europeană cu privire la modalitatea în care informațiile care trebuie să fie publicate în conformitate cu alineatul (3) urmează să fie puse la dispoziție.”.

17. Articolul 26 alineatul (1) litera d) se abrogă.

18.Articolul 27 alineatul (1):
litera a) va avea următorul cuprins:
„a) serviciul de recomandare pentru trimiterile-avion şi trimiterile prioritare de ieşire și de intrare ale poştei de scrisori cu conținut de documente”;

litera b) se abrogă;

alineatul se completează cu literele d) și e) cu următorul cuprins: 
”d) serviciu de distribuire cu urmărire pentru trimiterile-avion și trimiterile prioritare de intrare pentru trimiterile poștei de scrisori care conțin marfă;
e) saci speciali conţinând ziare, publicații periodice, cărţi şi documente tipărite similar, pe adresa aceluiaşi destinatar şi aceleiaşi destinaţii, denumiţi „saci M”, cu greutatea de până la 30 kg”.

19. Articolul 31 
alineatul (1), textul „în baza standardelor de contabilitate şi conform Legii contabilităţii nr. 113-XVI din 27 aprilie 2007” se substituie cu textul „conform Legii contabilităţii şi raportării financiare nr. 287/2017”;

se completează cu alineatele (5)-(11) cu următorul cuprins:
„(5) Sistemele de contabilitate menționate la alineatele (2) și (3), fără a aduce atingere alineatului (4), alocă costurile în felul următor:
a) costurile care se pot aloca direct unui serviciu sau produs anume se alocă în acest fel;
b) costurile comune, respectiv costurile care nu se pot aloca direct unui anumit serviciu sau produs, se alocă în felul următor:
1) oricând este posibil, costurile comune se alocă pe baza unei analize directe a originii costurilor;
2) în cazul în care analiza directă nu este posibilă, categoriile de costuri comune se alocă pe baza unei legături indirecte cu o altă categorie de cost sau alt grup de categorii de costuri pentru care este posibilă o alocare sau o reprezentare directă; legătura indirectă se bazează pe structuri de costuri comparabile;
3) în cazul în care nu se pot determina modalități directe sau indirecte de alocare a costurilor, categoria de cost se alocă pe baza unui factor de repartizare general calculat folosind o marjă a tuturor cheltuielilor alocate sau imputate direct sau indirect fiecărui serviciu din sfera serviciului universal, pe de o parte, și altor servicii, pe de altă parte;
4) costurile comune, necesare atât pentru furnizarea serviciilor universale, cât și a celor neuniversale, se alocă în mod adecvat; se impune aplicarea acelorași factori de cost atât în cazul serviciilor universale, cât și al celor neuniversale.
(6) Alte sisteme de contabilitate a costurilor se pot aplica numai în cazul în care sunt în conformitate cu alineatele (2) și (3) și au fost aprobate de către autoritatea de reglementare.
(7) Autoritatea de reglementare asigură că este verificată conformitatea cu unul dintre sistemele de contabilitate a costurilor descrise la alineatele (5) sau (6) de către un organism competent care este independent de prestatorul serviciului universal. Declarația de conformitate este publicată periodic.
(8) Autoritatea de reglementare menține la dispoziție informații suficient de detaliate privind sistemele de contabilitate a costurilor aplicate de către furnizorul serviciului universal.
(9) La cerere, informațiile contabile detaliate provenite de la aceste sisteme se pun la dispoziția autorității de reglementare în mod confidențial.
(10) Autoritatea de reglementare informează Comisia Europeană cu privire la intenția de a aplica sisteme de contabilitate a costurilor menționate la alineatul (6) înainte de aplicarea acestor sisteme și de asemenea prezintă, în mod confidențial, la solicitarea acesteia, informațiile menționate la alineatul (8).
(11) În cazul în care nu este necesară un mecanism de finanțare pentru furnizarea serviciului universal, astfel cum este permis în conformitate cu articolul 23, și în cazul în care autoritatea de reglementare stabilește, în baza unei analize de piață și a unui raport de audit extern, că furnizorul serviciului universal desemnat nu primește un ajutor de stat, sub o formă mascată sau în alt mod, și că, pe piață, concurența este pe deplin eficientă, autoritatea de reglementare poate decide să nu aplice cerințele prevăzute de prezentul articol, cu excepția alineatului (1).

20. Articolul 33
alineatul (3) se completează cu litera c) cu următorul cuprins:
„c) obligația de a efectua o contribuție financiară la mecanismul de compensare menționat la articolul 23.”;

se completează cu alineatul (5) cu următorul cuprins:
„(5) Regimul de autorizare generală nu reia condițiile aplicabile întreprinderilor, în virtutea unei alte legislații naționale, care nu este specifică sectorului de comunicații poștale și nu impune alte condiții tehnice sau de funcționare, decât cele necesare pentru a îndeplini obligațiile prevăzute în prezenta lege.”.

21.La articolul 35 alineatul (1), litera a) se completează cu textul: „: denumirea, statutul și forma de organizare juridică, numărul de înregistrare în Registrul de stat al persoanelor juridice și al întreprinzătorilor individuali, numărul de identificare de stat (IDNO), adresa sediului acestuia și datele de contact ale unei persoane de contact;”.

22.La articolul 36:
alineatul (1) se completează cu următorul text:
„ , respectând următoarele condiții:
a) să acopere, în totalitate, numai costurile administrative suportate pentru gestionarea, controlul și asigurarea respectării sistemului de autorizare generală și a obligațiilor specifice;
b) să includă costuri pentru cooperarea internațională, analize de piață, monitorizarea conformității și alte controale ale pieței;
c) să acopere cheltuielile aferente activității de reglementare ce implică elaborarea și asigurarea respectării legislației secundare și a deciziilor administrative;
d) să fie stabilite într-un mod obiectiv, transparent și proporțional, care să reducă la minimum costurile administrative suplimentare.”;

23. La articolul 40 alineatul (4), lit. b), liniuța a doua se abrogă.

Art. II. – (1) Prezenta lege intră în vigoare la data de 1 ianuarie 2027, cu excepția dispozițiilor art. I din pct. 4 în partea ce vizează art. 2, pct. 5 în partea ce vizează art. 3 alin. (4), pct. 6 în partea ce vizează art. 4 alin. (5), pct. 7 în partea ce vizează art. 5 alin. (8), pct. 9 ce vizează art. 121 alin. (7), pct. 15 în partea ce vizează art. 23 alin. (1)-(7), pct. 16 în partea ce vizează art. 24 alin. (5), pct. 19 în partea ce vizează art. 31 alin. (10), care intră în vigoare la data aderării Republicii Moldova la Uniunea Europeană.
(2) Guvernul, în termen de 24 de luni de la data publicării prezentei legi:
a) va prezenta Parlamentului propuneri privind modificarea legislației în conformitate cu prezenta lege;
b) va aduce actele sale normative în concordanță cu prezenta lege, va asigura elaborarea și va adopta actele normative necesare punerii în aplicare a prevederilor prezentei legi. 
(3) Autoritatea de reglementare, până la data intrării în vigoare a prezentei legi va aduce actele sale de reglementare în concordanță cu prezenta lege.

